Document ID: /roh_data/filtered/Bilingualer_Corpus4.jsonl.gz/344

Candidatura per l'olimpiada d'enviern 2010

La regenza grischuna prenda posiziun

La gruppa da lavur "olimpiada d'enviern en il Grischun" ha envidà la regenza da prender posiziun davart ina candidatura pussaivla dal Grischun per l'olimpiada d'enviern 2010.

La skizza dal project da la gruppa da lavur mussa ina pussaivladad, co ch'ins pudess organisar gieus olimpics d'enviern en il Grischun. En quest senn prenda la regenza enconuschientscha dal studi da realisabladad; ella è dentant da l'opiniun che differents secturs stoppian vegnir approfundads a moda essenziala.

La preparaziun e l'organisaziun da l'olimpiada d'enviern duai provocar in'atmosfera da partenza en il Grischun per realisar visiuns e projects progressivs. L'olimpiada d'enviern è desiderabla or da vista economica e purtass in grond niz al chantun. En quest connex èsi in fatg decisiv ch'ils effects positivs na sa restrenschan betg mo sin il temp da la preparaziun e da l'organisaziun. L'olimpiada d'enviern duai dar impuls en il Grischun per investiziuns e diversas optimaziuns en il turissem e sin il sectur da l'infrastructura. Infrastructuras meglieradas e structuras pli efficazias duain chaschunar, ensemen cun il gudogn da l'image ch'ins vul cuntanscher e cun l'augment dal grad da publicitad, in rinforz essenzial e persistent da la capacitad internaziunala da concurrer dal Grischun sco lieu da destinaziun.

Schebain che la realisabladad e la giavischaivladad existan da princip, è pussaivla in'approvaziun da l'olimpiada per la regenza be en cumbinaziun cun cudiziuns per la realisaziun dal project, e quai pervia da las ristgas (investiziuns falladas, surcapacitads turisticas, grevezza excessiva e donn da l'ambient e da la cuntrada). En quest senn constatescha la regenza expressivamain ch'il niz per l'economia publica haja in effect positiv be alur, sch'ils gieus olimpics pon obtegnair ina furma ecologica e persistenta. Premissas per quai èn tranter auter il diever persistent da las infrastructuras sco er ina realisaziun intenziunada dal project per ils secturs ambient e territori grazia ad in concept directiv ecologic ed a las mesiras correspundentas.

En l'interess d'ina utilisaziun persistenta da las infrastructuras è indispensabla l'integraziun da Turitg, eventualmain da Nossadunnaun u dad Engelberg.

Sche differentas cundiziuns generalas vegnan observadas, alur represchenta in'olimpiada d'enviern ina gronda schanza per il Grischun; ina schanza ch'igl è da trair a niz. En quest senn beneventa la regenza da princip la preparaziun d'ina candidatura dal Grischun per l'olimpiada. Ella è da la medema opiniun sco ils iniziants, tenor la quala il pievel grischun sto pudair s'exprimer davart ina candidatura per l'olimpiada d'enviern. La regenza è pronta da cooperar activamain e da proponer ils credits necessaris. Per pudair surventscher la votaziun previssa, pari a la regenza in fatg indispensabel che las gruppaziuns essenzialas da la politica e da l'economia sco er da las organisaziuns per la protecziun da l'ambient vegnian integradas en il project. Be purtaders cun ina basa solida ed ina buna transparenza sco er cun in management professiunal da project garanteschan ch'ins vegn ad avair success. Cun in quità correspundent èsi da crear las structuras d'organisaziun. Per quest intent è la regenza pronta da numnar ina task force che surprenda la direcziun en questas dumondas difficilas.

D'uffizi vegn la regenza a sa metter en contact cun la citad ed il chantun da Turitg, per garantir l'integraziun resp. la cooperaziun da la regiun da Turitg.

Per la regenza n'apporta ina candidatura per l'olimpiada d'enviern betg mo schanzas per l'economia publica. Il Grischun sco ospitant da la "famiglia olimpica" dastgass experimentar in'avertura anc pli gronda sin il plaun social e cultural. Plinavant po il Grischun sa preschentar avertamain sco spazi da viver cosmopolitic e multicultural sin ina plattafurma internaziunala. La collavuraziun cun Turitg duai plinavant rinforzar las relaziuns gia oz fermas tranter la regiun da Turitg ed il Grischun. In partenadi intensiv cun Turitg po chaschunar ina allianza strategica per il Grischun che lascha cuntanscher effects persistents e sinergias sin ils pli differents secturs, sco per exempel economia e cultura.

La regenza è conscienta ch'ins na po betg partir dal fatg ch'ina candidatura per ils gieus olimpics d'enviern en il Grischun haja success gia l'emprima giada, mabain ch'ins dastga spetgar realisticamain in'acceptaziun pir per l'olimpiada d'enviern dals onns 2014 u 2018.

Gremi: regenza

Funtauna: rg departament da l'intern e da l'economia publica

Data: 10.05.2000